Amerikaanse voorkeurhandelskema: Duisende poste op die spel - Solidariteit WêreldSolidariteit Wêreld
Tuis › Mediaverklarings › Amerikaanse voorkeurhandelskema: Duisende poste op die spel
Amerikaanse voorkeurhandelskema: Duisende poste op die spel
Vrydag | 01 November | 2019
Solidariteit het vandag sy kommer uitgespreek oor duisende werkgeleenthede wat Suid-Afrika kan verloor as die Verenigde State van Amerika besluit om Suid-Afrika se status om in aanmerking te kom vir deelname aan die GSP-program (Generalized System of Preference) te beëindig. Dit is die grootste en oudste Amerikaanse skema wat belastingvrye invoere uit minder ontwikkelde lande toelaat. Die Amerikaanse federale regering het verlede Vrydag planne bekendgemaak om Suid-Afrika se geskiktheid as ’n GSP-begunstigde te hersien weens plaaslike wysigings aan kopieregwetgewing, insluitend die Wysigingswetsontwerp op die Beskerming van Uitvoerende Kunstenaars en die Wysigingswetsontwerp op Kopiereg. Die Amerikaans-gebaseerde drukgroep, die International Intellectual Property Alliance (IIPS), wat meer as 3 200 Amerikaanse maatskappye verteenwoordig wat materiaal waarop kopiereg bestaan, wêreldwyd vervaardig en versprei, het die klag oor die wetswysigings van stapel gestuur.
Die beskerming en afdwing van intellektuele eiendomsreg is ʼn belangrike voorvereiste vir belastingvrye handel ingevolge die Wet op Groei en Geleenthede in Afrika (Agoa). Aangesien Agoa voortbou op die voorkeure wat onder die GSP-program beskikbaar is en dit verder uitbou, word vereis dat ʼn land reeds ʼn GSP-begunstigde moet wees om vir Agoa te kan kwalifiseer.
Volgens Marius Croucamp, adjunkhoofsekretaris by Solidariteit se Instituut vir Strategiese Arbeidsake (SISA), is duisende werkgeleenthede op die spel as Agoa-begunstiging opgeskort word. “As daar na die getalle gekyk word, dan is daar ongeveer 900 Amerikaanse ondernemings wat direk of indirek in Suid-Afrika sake doen en wat ongeveer 125 000 werknemers in diens het. Soveel as 40% van Suid-Afrika se totale uitvoere na die VSA val onder die Agoa-skema. ʼn Opskorting van belastingvrye handel sal tot gevolg hê dat Suid-Afrikaanse produkte minder mededingend en dus meer kwesbaar gaan wees vir ʼn goedkoper aanbod van mededingers. Op sy beurt sal dit ongetwyfeld duisende werkgeleenthede in gedrang bring.”
Suid-Afrika, met sy middelinkomste-markekonomie, is hoogs afhanklik van bilaterale handel, veral in die lig van die huidige afname in plaaslike vraag. “Nie-wedersydse handelsvoordele en geleenthede ingevolge Agoa maak in totaal tussen 12 en 15% van Suid-Afrika se uitvoere uit. Die handelsbalans tussen Suid-Afrika en die Verenigde State neig sterk in Suid-Afrika se guns en ʼn moontlike daling in beleggersvertroue of ʼn opskorting van handelsaansporings sal Amerikaanse maatskappye net verder ontmoedig om hier te belê en om sake met plaaslike maatskappye te doen,” sê Croucamp.
Die Amerikaanse federale regering moet nog die tydlyn vir die hersieningsproses bekendmaak.